钦定古今图书集成/明伦汇编/人事典/第066卷
## 钦定古今图书集成/明伦汇编/人事典/第066卷

| 钦定古今图书集成 明伦汇编 第六十六卷 |

| |

钦定古今图书集成明伦汇编人事典

第六十六卷目录

寿夭部纪事

寿夭部杂录

人事典第六十六卷

《史记·三皇本纪》：“天皇氏兄弟十二人立，各一万八千
岁。”

《地皇氏》，姓十一人，亦各万八千岁。

人皇氏兄弟九人，凡一百五十世，合四万五千六百
年。

炎帝神农氏立，一百二十年崩。

《五帝本纪》：“黄帝崩，葬桥山。”按注：“皇甫谧曰：在位百年
而崩，年百一十一岁。”

颛顼崩，而元嚣之孙高辛立。按注皇甫谧曰：“在位七
十八年，年九十八。”

帝喾崩而挚代立。按《注》皇甫谧曰：“在位七十年，年百
五岁。”

尧立七十年，得舜二十年而老。令舜摄行天子之政，
荐之于天。尧辟位凡二十八年而崩。按《注》皇甫谧曰：
“尧以甲申岁生，甲辰即帝位。甲午征舜，甲寅舜代行
天子事。辛巳崩，年百十八，在位九十八年。”孔安国云：
“寿百一十六岁。”

《庄子天地篇》：“尧观乎华，华封人曰：‘嘻，圣人请祝圣人。
使圣人寿’。尧曰：‘辞’。”“‘使圣人富’。尧曰：‘辞’。”“使圣人多男子。
尧曰：‘辞’。封人曰：‘寿富多男子，人之所欲也，女独不欲，
何邪’？”尧曰：“‘多男子则多惧，富则多事，寿则多辱。是三
者，非所以养德也。故辞’。封人曰：‘始也我以女为圣人
邪？今然君子也。天生万民，必授之职，多男子而授之
职，则何惧之有？富而使人分之，则何事之有？夫圣人
鹑居而𪃟食，鸟行而无彰，天下有道，则与物皆昌；天
下无道，则修德就闲。千岁厌世，去而上仙，乘彼白云，
至于帝乡。三患莫至，身常无殃，则何辱之有’。”封人去
之，尧随之曰：“请问。”封人曰：“退已。”

《史记五帝本纪》：“舜年二十以孝闻。年三十尧举之。年
五十摄行天子事。年五十八尧崩，年六十一，代尧践
帝位。践帝位三十九年，南巡狩，崩于苍梧之野。”按注：
“皇甫谧曰：‘舜以尧之二十一年甲子生，三十一年甲
午征用，七十九年壬午即真，百岁癸卯崩’。”

《路史》：“篯铿封于彭，是为大彭。彭祖以斟雉养性事放
勋，寿七百六十七。”按注《庄子》云：彭祖得之，上及有虞，
下及五伯，如此而已。《彭祖传》云：“商王时传之三百岁”，
已谬矣。《仙传》乃云丧四十九妻，五十四子。或云寿七
百，或云四百，皆妄。《世本》：铿在商为守藏史，周为柱下
史。子云老彭，盖又误为老子也。《潜夫论》又谓颛帝师
“于老彭，尤乖。”

《史记夏本纪》：“禹东巡狩，至会稽而崩。”按注：“皇甫谧曰：
年百岁也。”

《山海经海外西经》：“轩辕之国在北穷山之际，其不寿
者八百岁，在女子国北，人面蛇身，尾交首上。”

《史记殷本纪》：“汤崩，太子太丁未立而卒。”按注：“皇甫谧
曰：‘即位十七年而践天子位。为天子十三年，年百岁
而崩’。”

帝沃丁之时伊尹卒按注《帝王世纪》云。“伊尹年百岁
卒。”

《礼记·文王世子》：文王谓武王曰：“汝何梦矣？”武王对曰：
“梦帝与我九龄。”文王曰：“古者谓年龄，齿亦龄也。我百
尔九十，吾与尔三焉。”文王九十七乃终，武王九十三
而终。

《六韬》：“文王祖父寿百二十而没，王季百年而没，文王
寿九十七而没。”

《韩诗外传》：齐桓公逐白鹿，至麦丘之邦，遇人曰：“何谓
者也？”对曰：“臣麦丘之邦人。”桓公曰：“叟年几何？”对曰：“臣
年八十有三矣。”桓公曰：“美哉！”与之饮曰：“叟盍为寡人
寿也？”邦人奉觞再拜曰：“使吾君固寿，金玉之贱，人民
是宝。”桓公曰：“善哉祝乎，寡人闻之矣。”

《楚语》：“卫武公年数九十有五矣，犹箴儆于国曰：‘自卿
以下，至于师长，士苟在朝者，无谓我老耄而舍我，必
恭恪于朝，朝夕以交戒我。闻一二之言，必诵志而纳
之以训道。我在舆有旅贲之规，位宁有官师之典，倚
几有诵训之谏，居寝有𣊓御之箴，临事有瞽史之道，
宴居有师工之诵，史不失书，蒙不失诵，以训御之。于’”
是乎作懿戒以自儆也。及其没也，谓之叡圣武公。
《鲁语》：“夏父弗忌为宗烝，将跻僖公。宗。有司曰：‘非昭穆
也’。弗听。展禽曰：‘夏父弗忌必有殃’。侍者曰：‘若有殃焉
在，抑刑戮也’？”其夭札也？曰：“未可知也。若血气彊固，将寿宠得没。虽寿而没，不为无殃。”

《晋语》：赵简子叹曰：“雀入于海为蛤，雉入于淮为蜃，鼋
鼍鱼鳖莫不能化，唯人不能哀夫！”窦犨侍曰：“臣闻之，
君子哀无人，不哀无贿，哀无德，不哀无宠，哀名之不
令，不哀年之不登。夫中行、范氏不恤庶难，而欲擅晋
国。今其子孙将耕于齐，宗庙之牺，为畎亩之勤，人之
化也，何日之有？”

《史记仲尼弟子传》：颜回者，年二十九，发尽白，早死。孔
子哭之恸，曰：“自吾有回，门人益亲。”鲁哀公问弟子孰
为好学，孔子对曰：“有颜回者好学，不迁怒，不贰过，不
幸短命，死矣，今也则亡。”

《老子传》：“老子百有六十馀岁。或言二百馀岁，以其修
道而养寿也。”

《路史》：李伯阳甫生而黄面皓首，故谓老子寿四百有
四十。按注见《仙传》《太平广记》等，实不究所终，或云二
百七十，然儋见秦献公在孔子后百馀年，故韦昭以
为非礼。《外传》云：“寿者百二十”，过此不死，为失归祅怪。
《风俗通》：“周灵王太子晋，幼有盛德，聪明博达，师旷与
言，弗能尚也。晋年十五，顾而问曰：‘吾闻大师能知人’”
年之短长也。师旷对曰：“女色赤白，女声清，女色不寿。”
晋曰：“然。吾后三年将上宾于天。女慎无言，祸将及女。”
其后太子果死。

《新序杂事篇》：宋景公时，荧惑在心。惧，召子韦而问曰：
“荧惑在心，何也？”子韦曰：“荧惑，天罚也；心，宋分野也，祸
当君身。虽然，可移于宰相。”公曰：“宰相，所使治国也，而
移死焉，不祥。寡人请自当也。”子韦曰：“可移于民。”公曰：
“民死将谁君乎？宁独死耳。”子韦曰：“可移于岁。”公曰：“岁
饥民饿必死，为人君欲杀其民以自活，其谁以我为
君乎？是寡人之命固尽矣，子无复言矣！”子韦还走，北
面再拜曰：“臣敢贺君。天之处高而听卑，君有仁人之
言三，天必三赏君，今夕星必徙舍君，延寿二十一岁。”
公曰：“子何以知之？”对曰：“君有三善，故三赏，星必三舍，
舍行七星，星当一年，三七二十一，故曰延寿二十一
年。臣请伏于陛下以伺之，星不徙，臣请死之。”公曰：“可。”
是夕也，星三徙舍，如子韦言。《老子》曰：“能受国之不祥，
是谓天下之王也。”

《晏子谏上篇》景公游于麦丘，问其封人曰：“年几何矣？”
对曰：“鄙人之年八十五矣。”公曰：“寿哉！子其祝我！”封人
曰：“使君之年长于胡，宜国家？”公曰：“善哉！子其复之！”曰：
“使君之嗣寿皆若鄙臣之年。”公曰：“善哉！子其复之！”封
人曰：“使君无得罪于民。”公曰：“诚有鄙民得罪于君则
可，安有君得罪于民者乎？”晏子谏曰：“君过矣。彼疏者
有罪，戚者治之；贱者有罪，贵者治之。君得罪于民，谁
将治之？敢问桀纣，君诛乎，民诛乎？”公曰：“寡人固也。”于
是赐封人麦丘以为邑。

《杂下篇》：景公为路寝之台，成而不踊焉。柏常骞曰：“君
何为不踊？”公曰：“然。有枭，昔者鸣声无不为也，吾恶之
甚，是以不踊焉。”柏常骞请禳而去之，枭伏地而死。公
曰：“子之道若此其明，亦能益寡人之寿乎？”对曰：“能。”公
曰：“能。益几何？”对曰：“天子九，诸侯七，大夫五。”公曰：“子亦
有征兆之见乎？”对曰：“得寿，地且动。”公喜，令百官趣具
骞之所求。柏常骞出，遭《晏子》于涂，拜马前。骞辞曰：“为
禳君枭而杀之。君谓骞曰：‘子之道若此其明也，亦能
益寡人寿乎’？骞曰：‘能’。今且大祭，为君请寿，故将往以
闻。”晏子曰：“嘻！亦善能为君请寿也。虽然，吾闻之，维以
政与德而顺乎神，为可以益寿。今徒祭，可以益寿乎？
然则福兆有见乎？”对曰：“得寿，地将动。”《晏子》曰：“骞，昔吾
见维星绝，枢星散，地其动，汝以是乎？”柏常骞。俯有间，
仰而对曰：“然。”《晏子》曰：“为之无益，不为无损也。汝薄敛
无费民，且无令君知之。”

《史记蔡泽传》：泽从唐举相，乃曰：“富贵吾所自有，吾所
不知者，寿也。愿闻之。”唐举曰：“先生之寿，从今以往者
四十三岁。”蔡泽笑谢而去，谓其御曰：“吾持粱啮肥，跃
马疾驱，怀黄金之印，结紫绶于腰，揖让人主之前，食
肉富贵，四十三年足矣。”

《拾遗记》：“燕昭王八年，卢扶国来朝，渡河万国方至。云
其国中山川无恶禽兽，水不扬波，风不折木，人皆寿
三百岁，结草为衣，是谓卉服，至死不老，咸知孝让。寿
登百岁以上，相敬如至亲之礼。死葬于野外，以香木
灵草瘗掩其尸，闾里助送，号泣之音动于林谷，河源
为之流止，春木为之改色。居丧，水浆不入于口，至死”
者骨为尘埃，然后乃食。昔大禹随山导川，乃旌其地
为无老纯孝之国。

《汉书班固叙传》：“始皇之末，班壹避地于楼烦。当孝惠、
高后时，以财雄边，出入弋猎，旌旗鼓吹，年百馀岁，以
寿终。”

《张良传》：“上欲废太子，吕后劫良为画计。良曰：‘上有所
不能致者四人，令太子固请以为客，则一助也’。太子
迎此四人。四人至客建成侯所。十二年，上疾愈，欲易
太子。及宴，置酒，太子侍。四人者从太子，年皆八十有
馀，须眉皓白，衣冠甚伟。”按注，“师古曰：‘所以谓之四皓《艺文志》：“魏文侯最为好古。孝文时，得其乐人窦公。按”
注桓谭《新论》云：“窦公年百八十岁，两目皆盲。文帝奇
之，问曰：‘何因至此’？对曰：‘臣年十三失明，父母怜其不
及众技，教鼓琴。臣导引，无所服饵’。”

《贾谊传》：“谊为梁王太傅，梁王胜坠马死，谊自伤为傅
无状，常哭泣，后岁馀亦死。贾生之死，年三十三矣。”
《伏生传》：“伏生故为秦博士，孝文时求能治《尚书》者，天
下亡有闻伏生治之，欲召。时伏生年九十馀，老不能
行，于是诏太常使掌故晁错往受之。”
《任敖传》：“张苍免相后，口中无齿，食乳，女子为乳母，妻
妾以百数，尝孕者”不复幸。年百馀岁，迺卒。著《书》十八
篇，言阴阳律历事。

《终军传》：军死时年二十馀，故世谓之“终童。”

《蔡义传》：“义为丞相时年八十馀，短小无须眉，貌似老
妪，行步俛偻，常两吏扶夹乃能行。”

《冯唐传》：“武帝即位，求贤良，举唐。唐时年九十馀，不能
为官，乃以子遂为郎。”

《辕固传》：武帝即位，以贤良征固时固已九十馀。
《申公传》：武帝即位，使使束帛加璧，安车以蒲裹轮，驾
驷迎申公。至见上，上问治乱之事，申公时已八十馀，
对曰：“为治者不在多言，顾力行何如耳。”

《列传序》：“蜀有严君平，卜筮于成都市，年九十馀，遂以
其业终。”

《郊祀志》：“粤人勇之言：粤俗尚鬼。昔东瓯王敬鬼，寿百
六十岁。后世怠嫚，故衰秏。”

《史记。武帝本纪》：李少君以祠灶谷道却老方。上见，自
谓七十，常从武安侯饮。坐中有年九十馀老人，少君
乃言与其大父游射处。老人为儿时，从其大父行，识
其处，一坐尽惊。少君见上，上有故铜器，问少君，少君
曰：“此器齐桓公十年陈于柏寝。”已而案其刻，果齐桓
公器。一宫尽骇，以少君为神，数百岁人也。

《拾遗记》：“天汉二年，渠搜国之西有祈沦之国，其俗淳
和，人寿三百岁。有寿木之林，一树千寻，日月为之隐
蔽，若经憩此木下，皆不死不病。或有泛海越山来会
其国，归怀其叶者，则终身不老。”

《洞冥记》：李充，冯翊人也。自言三百岁荷草畚，负五岳
真图而至。帝礼待之，亦号负图先生也。

孟岐，河清之逸人也，年可七百岁。语及周初事，了然
如目前。岐侍周公昇坛上，岐以手摩成王足，周公以
玉笏与之，岐尝宝执，每以衣袂拂拭。笏厚七分，今锐
断，恒切桂叶食之。闻帝好仙，披草盖而来谒帝焉。
黄安，代郡人也，为代郡卒，自云“卑猥，不获处人间。”执
鞭怀荆而读书，画地以记。数日久，地成池矣。时人谓
黄安年可八十馀，视如童子，常服朱砂，举体皆赤，冬
不著裘，坐一神龟，广二尺。人问：“子坐此龟几年矣？”对
曰：“昔伏羲始造网罟，获此龟以授吾。吾坐龟背已平
矣。此虫畏日月之光，二千岁即一出头，吾坐此龟已
见五出头矣。行即负龟以趋，世人谓黄安万岁矣。”
《后汉书胡广传》：“广为太傅时，年已八十，而”心力克壮。
继母在堂。朝夕瞻省。傍无几杖。言不称老。

《伏恭传》：建初二年冬，肃宗行飨礼，以恭为三老，年九
十。

《东夷传》：“倭人性嗜酒，多寿考，至百馀岁者甚众。”
《方术传》：“冷寿光年百五六十岁，行容成公御妇人法，
常屈颈鷮息，须发尽白，而色理如三四十时。”

计子勋者，不知何郡县人，皆谓数百岁行来于人间。
甘始、东郭延年、封君达三人者，皆方士也。率能行容
成御妇人术，或饮小便，或自倒悬，爱啬精气，不极视
大言。凡此数人，皆百馀岁及二百岁也。

王真年且百岁，视之面有光泽，似未五十者。自云“周
流登五岳名山，悉能行胎息胎食之方”，嗽舌下泉，咽
之，不绝房室。

蓟子训者，不知所由来也。时有百岁翁，自说童儿时
见子训卖药于会稽市，颜色不异于今。后人复于长
安东霸城见之，与一老翁共摩挲铜，人相谓曰：“适见
铸此，已近五百岁矣。”

“华佗字元化，沛国谯人也，一名旉。游学徐土，兼通数
经，晓养性之术。年且百岁而犹有壮容，时人以为仙。”
《楚国先贤传》：“杨仪兄虑，字威方，少有德行，为江南冠
冕。州郡礼召，诸公辟请，皆不能屈。年十七夭。乡人宗
贵，号曰德行杨君。”

《魏志郭嘉传》：嘉深通有筭略，达于事情。太祖曰：“唯奉
孝为能知孤意。”年三十八，自柳城还，疾笃，太祖问疾
者交错，及薨，临其丧，哀甚，谓荀攸等曰：“诸君年皆孤
辈也，唯奉孝最少。天下事竟，欲以后事属之，而中年
夭折，命也夫！”

《明帝本纪》注，《世语》曰：并州刺史毕轨送汉故渡辽将
军范明友鲜卑奴，年三百五十岁，言语饮食如常人。
奴云：“霍显，光后小妻；明友妻，光前妻女。”

《锺会传》：“会与山阳王弼并知名。”按《注》：“弼幼而察惠，年
十馀，好老氏，通辨能言，亡时，年二十四。弼之卒也，晋景王闻之，嗟叹者累日。”其为高识所惜如此。

《拾遗记》：太始元年，魏帝为陈留王之岁，有频斯国人
来朝，以五色玉为衣，如今之铠。其使不食中国滋味，
自赍金壶，壶中有浆，凝如脂，尝一滴则寿千岁。
《搜神记》：“管辂至平原，见颜超貌主夭亡，颜父乃求辂
延命，辂曰：‘子归觅清酒鹿脯一斤，卯日刈麦，地南大
桑树下，有二人围棋，次但酌酒置脯，饮尽更酌，以尽
为度。若问汝，汝但拜之勿言，必合有人救汝’。”颜依言
而往。果见二人围棋，颜置脯斟酒于前。其人贪戏，但
饮酒食脯，不顾。数巡，北边坐者忽见颜在，叱曰：“何故
在此？”颜惟拜之。南面坐者语曰：“适来饮他酒脯，宁无
情乎？”北坐者曰：“文书已定。”南坐者曰：“借文书看之。”见
超寿止可十九岁，乃取笔挑上语曰：“救汝至九十年
活。”颜拜而回，管语颜曰：“大助子且喜得增寿。北边坐
人是北斗，南边坐人是南斗，南斗注生，北斗注死。凡
人受胎，皆从南斗过北斗，所有祈求，皆向北斗。”
《晋书卫玠传》：“玠向建邺，京师人士闻其姿容，观者如
堵。玠劳疾遂甚，永嘉六年卒，时年二十七。时人谓玠
被看杀。”

《周访传》：初，访少时，遇善相者庐江陈训，谓访与陶侃
曰：“二君皆位至方岳，功名略同。但陶得上寿，周当下
寿，优劣更由年耳。”访小侃一岁，大兴三年卒，时年六
十一。

《石鉴传》：“鉴，元康初为太尉，年八十馀，克壮，慷慨自遇
若少年，时人美之。”

《王濛传》：“濛疾渐笃，于灯下转麈尾视之，叹曰：‘如此人
曾不得四十也’。”年三十九卒，临殡，刘惔以犀杷麈尾
置棺中，因恸绝久之。濛子修字敬仁，小字荀子，明秀
有美称，善隶书，号曰流弈清举。年十二，作《贤全论》，濛
以示刘惔曰：“敬仁此论，便足以参微言。”起家著作郎，
琅琊王文学，转中军司马，未拜而卒，年二十四。临终
叹曰：“无愧古人，年与之齐矣！”

《公孙永传》：“永隐于平郭南山，不娶妻妾，非身所垦植，
则不衣食之，吟咏岩间，欣然自得。年馀九十，操尚不
亏。”

《世说》：王浑妻锺氏，生女令淑，武子为妹求简美，对而
未得。有兵家子有儁才，欲以妹妻之，乃白母曰：“诚是
才者，其地可遗，然要令我见。”武子乃令兵儿与群小
杂处，使母帷中察之。既而母谓武子曰：“如此衣形者
是，汝所拟者非邪？”武子曰：“是也。”母曰：“此才足以拔萃，
然地寒，不有长年，不得申其才用，观其形骨，必不寿，
不可与婚。”武子从之。《兵儿》数年果亡。

《搜神记》：“临氾县有廖氏，世老寿，后移居，子孙辄残折。
他人居其故宅，复累世，寿。乃知是宅所为，不知何故，
疑井水赤，乃掘井左右，得古人埋丹砂数十斛，丹汁
入井，是以饮水而得寿。”

《荆州记》：“南阳有菊水，其源旁悉芳菊，水极甘馨。又中
有三十家，不复穿井，即饮此水，上寿百二十三十，中
寿百馀七十，犹以为夭。”

《南齐书沈𬴊士传》：𬴊士笃学不倦，遭火烧书数千卷。
𬴊士年过八十，耳目犹聪明，以火故抄写，灯下细书，
复成二三千卷，时人以为养身静嘿之所致也。
《杜栖传》：栖善清言，能弹琴饮酒，名儒贵游多敬待之。
国子祭酒何引兄点见栖叹曰：“卿风韵如此，虽获嘉
誉，不永年矣。”卒时年三十六。当世咸嗟惜焉。

《徐伯珍传》：伯珍隐处豫章，王辟议曹从事，不就。兄弟
四人，皆白首相对，时人呼为“四皓。”

《梁书孙谦传》：“谦为光禄大夫，年逾九十，强壮如五十
者。每朝会，辄先众到公门。”

《南史梁始兴忠武王憺传》：“憺子暎为北徐州刺史。在
任弘恕，人吏怀之。常载粟帛游于境内，有遇贫者，即
以赈焉。胜境名山，多所寻履。及征将还，锺离人顾思
远挺叉行部伍中，暎见甚老，使人问，对曰：‘年一百一
十二岁儿，七娶有子十二，死亡略尽。今唯小者，年已
六十，又无孙息，家阙养乏，是以行役’。暎大异之，召赐”
之食，食兼于人，检其头有肉角长寸，遂命后舟载还
都，谒见天子，与之言往事，多异所传，擢为散骑侍郎，
赐以奉宅，朝夕进见。年百二十卒。又普通中，北侵攻
穰城，城内有人年二百四十岁，不复能食谷，唯饮曾
孙妇乳。简文帝命劳之，赐以束帛。荆州上津乡人张
元始，年一百一十六岁，膂力过人，进食不异。至年九
十七，方生儿，儿遂无影。将亡，人人告别，乃至山林树
木，处处履行，少日而终，时人以为“知命。”湘东王爱奇
重异，遂留其枕。

《魏书帝纪》：“始祖神元皇帝，讳力微，凡飨国五十八年，
年一百四岁。”

《罗结传》：“结，代人也。其先世领部落为国附臣。刘显之
谋逆也，太祖去之，结翼卫銮舆，从幸贺兰部。后以功
赐爵屈蛇侯。太宗时，除持节散骑常侍、宁南将军、河
内镇将。世祖初，迁侍中外都大官，总三十六曹事。年
一百七岁，精爽不衰。世祖以其忠悫，甚见信待。监典后宫，出入卧内，因除长信卿。年一百一十，诏听归老”，
赐大甯东川以为居业，并为筑城，即号曰“罗侯城”，至
今犹存。朝廷每有大事，驿马询访焉。年一百二十岁
卒。赠宁东将军、幽州刺史，谥曰贞。

《高允传》：允授怀州刺史时年将九十矣，劝民学业，风
化大行。太和二年，诏领中书监。允虽年渐期颐，而志
识无损，犹心存旧职，披考史书。十一年正月卒，年九
十八。初，允每谓人曰：“吾在中书时，有阴德，济救民命。
若阳报不差，吾寿应享百年矣。”

《王宪传》：“宪为并州刺史，境内清肃。及还京师，以宪元
老，特赐锦绣布帛绵彩珍羞礼膳。天安初，卒，年八十
九。”

《王琚传》：“琚为冀州刺史，征还，高祖以其年老，拜散骑
常侍，养老于家。琚常饮牛乳，色如处子。太和二十年
冬卒，时年九十。”

《路恃庆传》：恃庆从叔景略，景略从祖弟法常，幼而修
立，为郡功曹，早卒。仪同李神儁与之有旧，每云：诸路
前辈中有路法常，足为名士。谓必远至而竟无年，天
下事诚难知也。

《伽蓝记》，建阳里东有绥民里，里内有洛阳县，临渠水。
县门外有《洛阳令杨机清德碑》。绥民里东崇义里，里
内有京兆人杜子休宅，地形显敞，门临御道。时有隐
士赵逸云，是晋武时人。晋朝旧事多所记录。正光初
来至京师，见子休宅，叹息曰：“此宅中朝时太康寺也。”
时人未信，遂问寺之由绪。逸云：龙骧将军王濬平吴
之后，始立寺。本有三层浮图，用砖为之。指子休园中
曰：“此是故处。”子休掘而验之，果得砖数十万，兼有《石
铭》，云：“晋太康六年，岁次乙巳，九月甲戌朔八月辛巳，
仪同三司襄阳侯王濬敬造。”时园中果菜丰蔚，林木
扶疏，乃服逸言，号为圣人。子休遂舍为灵应寺，所得
之砖，还为三层浮图。好事者遂寻问：晋朝京民何如
今日？逸曰：“晋时民少于今日，王侯第与今日相似。”又
云：“自永嘉以来二百馀年，建国称王者十有六君，皆
游其都邑，目见其事。国灭之后，观其史书，皆非实录，
莫不推过于人，引善自向。苻生虽好勇嗜酒，亦仁而
不杀。观其治典，未为凶暴，及详其史，天下之恶皆归
焉。苻坚自是贤主，贼”君取位，妄书君恶，凡诸史官，皆
此类也。人皆贵远贱近，以为信然。当今之人，亦生愚
死智，惑已甚矣。问其故，逸曰：“生时中庸之人尔。”及死
也，碑文墓志，必穷天地之大德，尽生民之能事，为君
共尧舜连衡，为臣与伊皋等迹。牧民之臣，浮虎慕其
清尘；执法之吏，埋轮谢其梗直。所谓生为盗跖，死为
夷、齐，妄言伤正，华辞损实。当时构文之士，惭逸此言。
步兵校尉李澄问曰：“太尉府前砖浮图，形制甚古，犹
未崩毁，未知早晚造”逸曰：“晋义熙十二年，刘裕代姚
泓军人所作。汝南王闻之而异之，拜为义父，因而问
何所服饵，以致长年？逸云：‘吾不闲养生，自然长寿。郭
璞尝为吾筮云：‘寿年五百岁，今始馀半，常’’”给步挽车
一乘，游于市里。所经之处，多记旧迹。三年已后，遁去，
莫知所在。

《旧唐书裴矩传》：“矩迁民部尚书，年且八十，而精爽不
衰，以晓习故事，甚见推重。”

《甄权传》：“贞观十七年，权年一百三岁，太宗幸其家，视
其饮食，访以药性，因授朝散大夫，赐几杖衣服。”
《孙思邈传》：“思邈善谈庄老及百家之说，兼好释典。显
庆四年，高宗召见，拜谏议大夫，固辞不受。思邈自云
开皇辛酉岁生，至今年九十三矣。询之乡里，咸云数
百岁人。话周齐间事，历历如眼见。以此参之，不啻百
岁人矣，然犹视听不衰，神采甚茂，可谓古之聪明博
达不死者矣。”

《叶法善传》：法善生于隋太业之丙子，死于开元之庚
子，凡一百七岁。

《王远知传》：“远知卒，年一百二十六岁。”

《赵昌传》：“昌除华州刺史，辞于麟德殿，时年八十馀，趋
拜轻健，召对详明，上退而叹异，宣宰臣密访其颐养
之道以奏焉。”

《张万福传》：“万福贞元二十一年，以左散骑常侍致仕，
其年五月卒，年九十。万福自始从军至卒，禄食七十
馀年，未尝病一日。”

《严善思传》：“善思子向，宝应中授太常员外卿。始，善思
父徐州长史延及善思，俱年八十五而卒。广德二年，
向卒，又年八十五。向兄前赵郡司马宙，长向十岁。向
卒时，宙并无恙。”

《王希夷传》：希夷居兖州徂徕，与刘元博友善，喜读《周
易》《老子》，饵松柏叶杂华。年七十馀，筋力柔强，刺史卢
齐卿就谒问政，答曰：“己所不欲，勿施于人，此言足矣。”
元宗东巡狩，诏州县敦劝，见行在时，九十馀，帝令张
说访以政事，宦官扶入宫中，与语甚悦，拜国子博士，
听还山。敕州县春秋致束帛酒肉，仍赐绢百，衣一称。
《严绶传》：绶才器不逾常品，事兄嫂过谨，为时所称。常

《隋唐嘉话》：隋司隶薛道衡子收，以文学为秦王府记
室，早亡。太宗追悼之，谓梁公曰：“薛收不幸短命若在，
当以中书令处之。”

《因话录》：“‘都水使者崔绰，少年豪侠，不拘小节。天宝中，
有方士过其家，崔倾财奉之，亦无所望。方士临去，留
药一丸为别，崔殊不之，重埋于床下。燕蓟之乱，家人
避贼，崔在后未去，忽见床下有菌，甚肥鲜，因煮而食
之，杂以荤味，自此体腹轻健，至老更无疾病，月中视
小字，夜食生彘，元和初犹在，年九十馀卒。苏州刺史’
韦公集中所赠崔都水诗者是也。向得灵药，便能正
尔服之，当已轻举矣。其次，食所化灵芝，不杂荤茹，又
应反颜住世，寿不可量。”盖元中但以有寿无疾，酬好
施之功而已。崔即苏州之堂妹婿也。
《酉阳杂俎》：“王元荣俘中天竺王阿罗那顺以诣阙，兼
得术士那罗迩婆，言寿二百岁。太宗奇之，馆于金飙”
门内造延年药，令兵部尚书崔敦礼监主之。言“婆罗
门国有药，名畔茶佉，水，出大山中石臼内，有七种色，
或热、或冷，能消草木金铁，人手入则消烂。若欲取水，
以骆驼、髑髅沉于石臼，取水转注瓠芦中。每有此水，
则有石柱似人形守之。若彼山人传道此水者则死。
又有药名咀赖罗，在高山石崖下，山腹中有石孔，孔
前有树，状如桑树，孔中有大毒蛇守之。取以大方箭
射枝叶，叶下便有乌鸟衔之飞去，则众箭射乌而取
其叶也。”后死于长安。

《疑仙传》：“丁实者，多游洛阳，自称嵩山隐人，白发如丝，
而貌若桃花色。或问之曰：‘君应百岁也，何时隐嵩山’？
实曰：‘我本秦始皇时儒士也，李斯劝始皇坑儒焚书，
以愚黔首，我即逃入嵩山，遇一老叟谓我曰：‘可令尔
长生’。因授我一丸药，我吞之至于今，虽发白而容颜
不变，故不记多少岁也’。亦尝识汉武时东方朔也，方
朔是仙家一小儿，性颠狂，仙家恶之，令出于人世。我
曾拜王母，王母有是言，我故访方朔以问，方朔亦笑
而不讳。我亦识刘晨、阮肇之辈，此皆俗人耳。偶然误
入他桃源洞，终亦有俗心，故不得仙也。”复曰：“我亦本
非神仙，故多不遇之人。”或又问曰：“君既得灵丹，何不
为仙也？”实曰：“我虽得长生之道，而且”不得乘虚御气
之道，固不能升仙也。实每岁至春和，即必至洛阳城，
如此数十年，人皆识焉。禄山将起兵，实谓人曰：“我又
须逃胡，与儒异也。”言讫而去，不复至，人皆疑是地仙
耳。

《全唐诗话》：吴人范摅处士之子，七岁能诗，赠隐者云：
“扫叶随风便，浇花趁日阴。”方干云：“此子他年必成名。”
又吟夏日云：“闲云生不雨，病叶落非秋。”干曰：“惜哉！必
不享寿。”果十岁卒。

《册府元龟》：“张道鸿，少游名山，得服食之术。后居人间，
每饵金丹，时年一百四十六岁。”

丘为为散骑常侍致仕，年八十馀，而继母尚无恙。
柳公度善摄生，年八十馀，步履轻便，位光禄少卿。
《南唐书弘茂传》：“弘茂，元宗第二子。弘茂之幼有异僧，
言人寿夭祸福多验。元宗使视弘茂，僧书九十二字
以献。及卒，年十九。”

《南唐近事》：庆王茂，元宗第二子也。雅言俊德，宗室罕
伦。未冠而薨，上深轸悼，每顾侍臣曰：“子夏丧明，不为
异也。”或对曰：“臣闻仁而不寿，《仙经》所谓炼形于太阴
之中。然庆王必将侍三后于三清，友王乔于玉除，伏
望少寝矜念。”上泫然焉。

《木平和尚》，《保大初》，征至阙下，出入宫禁中，上最钟爱
庆王。王初幼学，上问寿命几何？木平曰：“郎君聪明哲
智，预知六十年事，寿当七十。”是岁疾终，年十七。盖反
语以对之也。

《五代史冯道传》：“道卒，年七十三，谥曰文懿，追封瀛王。
道既卒，时人皆共称叹，以谓与孔子同寿”，其喜谓之
称誉盖如此。

《稽神录》：张武者，始为庐中一镇副将，颇以拯济行旅
为事。尝有老僧过其所，武谓之曰：“师年老，前店尚远，
今夕止吾庐中可乎？”僧忻然。其镇将闻之，怒曰：“今南
北交战，间谍如林，知此僧为何人，而敢留之也。”僧乃
求去，武曰：“吾已留师，行又日晚，但宿无苦也。”武室中
惟有一床，即以奉其僧，己即席地而寝，盥濯之备，皆
自具焉。夜数起视之，至五更，僧乃起而叹息，谓武曰：
“少年能如是耶？吾有药子十丸，每正旦吞一丸，可延
十年之寿，善自爱。”珍重而去，出门忽不见。武今为常
州团练副使，有识者计其年已百岁，常自称七十，轻
健如故。

《册府元龟》：“马缟长兴四年为户部侍郎，缟时年已八
十，及为国子祭酒，八十馀矣，形气不衰。”

许寂授工部尚书致仕卜居于雒时寂已年高精彩
犹健冲淡寡言时独语奇怪可怪人莫知其际卒时
年八十馀。

晋萧愿为太子宾客愿唐宰相仿之曾孙也。仿入相接宾之次愿为儿童之戏仿谓客曰：“予岂敢得位而
喜所幸奕世寿考。吾今。又有曾孙在目前矣。”愿年七
十馀其母犹在一门寿考人罕及者。

卢损为秘书监，拜章辞位，乃授户部尚书致仕，退居
颍川。时李𬭸年将八十，善服气导引。损以𬭸之遐寿
有道术，酷慕之，仍以颍川逼城市，乃卜居阳翟，立隐
舍，诛茅种药，山衣野服，逍遥于隐几之间。出则柴车
鹤氅，自称贝茨山人。晚年与同游五六人，于大隗山
中古宫观址，疏泉凿坯为隐所，誓不复出。时年八十
馀，齿发不衰，而有壮容。

李建崇，历河阳、邢州兵马留后。汉初，入为右卫大将
军。年逾七十，神气不衰。建崇始自代北事后唐武皇，
至是四十馀年，前后所掌兵，麾下部曲，多至节钺，零
落殆尽，唯建崇虽位不及藩屏，而康强自适，以至期
耄。太祖即位，授左监门卫上将军。广顺三年春卒，赠
黔南节度使。

扈载为翰林学士年三十六卒载始自解褐至终才
四年而与刘衮皆有才无命时论惜之。

拊掌录王溥，《五代状元》：相周高祖、世宗，至宋以宫师
罢相。其父祚，为周观察使致仕。祚居富贵久，奉养奢
侈，所不足者未知年寿耳。一日居洛阳里第，闻有卜
者，令人呼之，乃瞽者也。密问老兵云：“何人呼我？”答曰：
“王相公父也，贵极富溢，所不知者寿也。今以告汝，俟
出当厚以卦钱相酬也。”既见祚，令布卦成文，推命大
惊曰：“此命惟有寿也。”祚喜问曰：“能至七十否？”瞽者笑
曰：“更向上答以至八九十否？”又大笑曰：“更向上”答曰：
“能至百岁乎？”又叹息曰：“此命至少亦须一百三四十
岁也。”祚大喜曰：“其间莫有疾病否？”曰：“并无之。”其人又
细数之曰：“俱无，只是近一百二十岁之年，春夏间微
苦，脏腑寻便安愈矣。”祚大喜，回顾子孙在后侍立者
曰：“孩儿辈切记之，是年莫教我吃冷汤水。”

《茅亭客话》：“伪蜀王氏时，有郎官陈损之，至孟氏朝，年
已百岁，妻亦九十馀。当时朝士家有婚聘筵会，必请
老夫妇以乞年寿为名。至蜀末年，其夫先死，后圣朝
克复，至太平兴国中，老妇犹存，仅一百二十岁，远孙
息辈住西市，造花为业，供侍稍给。有好事者时往看
之。形质尪瘦，状若十二三岁小儿，短发皓然，顾视外”
人有同异类，寒暑风霜，亦不知之。休复尝见《神仙传》
云：“人寿有至一百二十岁，非因修养而致，皆由禀受
以得之，则老妇是也。若因修养及得灵药饵者，寿至
二百四十岁，加至四百六十岁已上，则视听不衰，而
无昏耄。尽其理者，可以不死，但不成仙尔。夫养寿之
道，唯不伤而已矣。”

《辽史圣宗本纪》：“统和十二年，霸州民李在宥，年百三
十有三，赐束帛、锦袍银带，月给羊酒，仍复其家。”
《道宗本纪》：“大安十年十二月癸酉，三河县民孙宾及
其妻皆百岁，复其家。”

《宋史隐逸传》：有许琼者，开封鄢陵人。开宝五年，子永
罢卢氏县尉，诣匦上言：“臣年七十五，父琼年九十九，
长兄年八十一，次兄年七十九。欲乞近地一官，以就
营养。”上览奏，召永讯之，即命迎其父赴阙。琼得对于
讲武殿，上顾问久之，悉能奏对，而词气不衰，言唐末
以来事历历可听。上悦，其父子俱享遐寿，赐袭衣、犀
带、银鞍勒马，帛三十匹、茶二十觔，授永郾城令。是时，
澶、密、齐、沂、莱、江、吉、万州、江阴、梁山军各奏“八十已上”，
吕继美等二十九人并赐爵公士。真宗时，凡老人年
百岁已上者，州县以名闻，皆诏赐衣帛、米麦，长吏存
抚之。

《司马旦传》：“旦生于丙午，与文彦博、程公珣、席汝言为
同年会。赋诗绘像，世以为盛事，比唐九老。”

《文彦博传》：“彦博虽穷贵极富，而平居接物谦下，尊德
乐善，如恐不及。其在洛也，洛人邵雍、程颢兄弟皆以
道自重，宾接之如布衣交。与冨弼、司马光等十三人，
用白居易九老会故事，置酒赋诗相乐，序齿，不序官，
为堂绘像其中，谓之洛阳耆英会。好事者莫不慕之。”
《郎简传》：“简卒，年八十有九，特赠吏部侍郎。简性和易”，
喜宾客，即钱塘城北治园庐，自号武林居士，道引服
饵，晚岁颜如丹，尤好医术，人有疾，多自处方以疗之。
有《集验方》数十行于世。一日谓其子絜曰：“吾退居十
五年，未尝小不怿，今意倦，岂不逝欤？”就寝而绝。幼从
学四明朱𬱖，长学文于沈天锡，既仕，均奉资之。后二
人亡，又访其子孙为主婚嫁。平居宴“语，惟以宣上德、
救民患为意。孙沔知杭州，榜其里门曰‘德寿坊’。”
《饶州府志》：“周庆宗号彩衣，安仁人。文敏之子。好学善
文，声闻远著。受经华山陈抟，深造其术。寿一百二十
有六而卒。赠中奉大夫。许几题其墓曰：‘文如陶靖节，
平生修德，非笔毫所能摹写’。太史黄廷坚为书云
《洞微志》：‘太平兴国李守忠为’”承旨，奉使南方，过海至
琼州界，道逢一翁，自称杨遐举，年八十一，邀守忠诣
所居，见其父曰叔连，年一百二十二。又见其祖，曰宋
卿，年一百九十五。语次，见梁上一鸡窠，中有一小儿头，下视宋卿曰：“此吾前代祖也。”不语不食，不知其年，
朔望取下，子孙列拜而已。

《退朝录》：任恭惠与吕许公同年进士而同为博士。恭
惠登枢，年耆康彊，许公时尚为相，尝所叹羡。询其服
饵之法，恭惠谢曰：“不晓养生之术，但中年因读《文选》，
有所悟尔。”谓石韫玉以山辉，水含珠而川媚，许公以
为然。

《闻见前录》：熙宁初，洛阳有老人党翁者，卖药日于水，
南北往来，行步甚快，少年不及也。自言“五代清泰年
为兵，尝事柴世宗，有《放停公帖》”可验。戴卷脚悫头，衣
黄衫，系革带，犹唐装也。有妻无子，问其事则不答。至
元丰中，不知所在。余尝亲见之，亦异人矣。

元丰五年，文潞公以太尉留守西都，时冨韩公以司
徒致仕，潞公慕唐白乐天九老会，乃集洛中卿大夫
年德高者为耆英会。以洛中风俗尚齿，不尚官，就资
胜院建大厦，曰“耆英堂”，命闽人郑奂绘像其中。时冨
韩公年七十九，文潞公与司封郎中席汝言皆七十
七，朝议大夫王尚恭年七十六，太常少卿赵丙、秘书
监刘几、卫州防御使冯行己，皆年七十五；天章阁待
制楚建中、朝议大夫王慎言，皆七十二，大中大夫张
问、龙图阁直学士张寿皆年七十。时宣徽使王公拱
辰留守北京，贻书潞公，愿预其会，年七十一。独司马
温公年未七十。潞公素重其人，用唐九老、狄兼谟故
事，请入会，温公辞以晚进，不敢班冨、文二公之后。潞
公不从，令郑奂自幕后传温公像，又至北京传王公
像，于是预其会者凡十三人。潞公以地主携妓乐就
冨公宅第一会，至冨公会，送羊酒不出，馀皆次为会。
洛阳多名园古刹，有水竹林亭之胜。诸老须眉皓白，
衣冠甚伟，每宴集，都人随观之。潞公又为同甲会，司
马郎中程大中珦、席司封汝言，皆丙午人也，亦绘像
资胜院。其后司马公与数公又为真率会，有约酒不
过五行，食不过五味，惟菜无限。楚正议违约增饮食
之数，罚一会。皆洛阳太平盛事也。洛之士庶又生祠
潞公于资胜院，温公取神宗《送潞公河南》诗，隶书于
榜曰“伫瞻堂”，塑公像其中，冠剑伟然，都人事之甚肃。
初，温公自以晚辈，不敢预冨、文二公之会。潞公谓温
公曰：“某留守北京，遣人入大辽侦事。”回云：“见卤主大
宴群臣，伶人剧戏作衣冠者，见物必攫取怀之，有从
其后以挺扑之者，曰：‘司马端明耶？君实清名，在外方
如此’。”温公愧谢。方潞公作耆英会时，康节先生已下
世。有中散大夫吴执中者，少年登科，皇祐初已作秘
书丞，不乐仕进，觅休致，其年德不在诸公下。居洛多
杜门，人不识其面，独与康节相善，执中未尝一至公
府，其不预会者，非潞公遗之也。文潞公尝曰：“人但以
某长年为庆，独不知阅世既久，内外亲戚皆亡，一时
交游凋零殆尽，所接皆邈然少年，无可论旧事者，正
亦无足庆也。”范忠宣公亦曰：“或相勉以摄生之理，不
知人非久在世之物。假如丁令威千岁化鹤归乡，见
城郭人民皆非，则独存何足乐者。”呜呼！皆达理之言
也。

《渑水燕谈录》：庆历末，杜祁公告老，退居南京，与太子
宾客致仕王涣、光禄卿致仕毕世长、兵部郎中分司
米实、尚书郎致仕冯平为“五老会，吟醉相劝，士大夫
高之。祁公以故相耆德，尤为天下倾慕。兵部诗云：‘九
老且无元老贵，莫将西洛一般看’。五人年皆八十馀，
康宁健爽，相得甚欢。故祁公诗云：‘五人四百有馀岁’”，
深称分曹与挂冠。而毕年最高，时九十馀，故其诗云：
“非才忝预最高年。”《是时欧文忠留守睢阳》而叹慕，借
其诗观之，用《次韵》卒章云：“闻说优游多唱和，新诗何
惜借传看。”

《梦溪笔谈》：文潞公保洛日，年七十八。同时有中散大
夫程珦、朝议大夫司马旦、司封郎中致仕席汝言，皆
年七十八，尝为同甲会，各赋诗一首。潞公诗曰：“四人
三百十二岁，况是同生丙午年。招得梁园为赋客，合
成商岭采芝仙。清谈亹亹风盈席，素发飘飘雪满肩。
此会从来诚未有，洛中应作书图传。”

《避暑录话》：“国朝宰相致仕，从容进退，享有高寿，其最
著者六人：张邓公八十六，陈文惠八十二，冨韩公八
十一，杜祁公八十，李文定七十七，庞颖公七十六，文
潞公虽九十二，而晚节不终，士论惜之。张邓公仍自
相位得谢，尤为可贵。”

《画墁录》：刘伯寿少年不羁，其父晔尹京，每旦，父趋郡，
随马而出，簿佐侦伺，父先入，其自课书史，从容无阙。
一旦早至白矾楼下，天未明，独坐茶坊中，有一老人
继入就坐，因相问劳共茶，老人曰：“‘少年能饮酒乎’？伯
寿曰：‘性不能饮酒’。老人曰：‘少年不能饮，老夫自饮，可
登此楼乎’？伯寿欣然从之。既上阒，无一人，老人一举”
已斗馀矣。熟视伯寿曰：“少年人神清气足，可以致神
仙。然肩骨低一指，犹位跻三品。”至耄年，文武双全，子
孙蕃衍，乃授以丹术。元丰三年冬，予自蒲中之京师，
访伯寿于嵩阳，是时年七十有四矣。同登峻极，行步如飞。予与登封令庞元常、杜子春明经奔喘不及，伯
寿顾而笑曰：“三年少乃尔耶？”袒露髀股，示人皆肉皮
裹骨，毛长数寸，扣之有声，光彩烂然。足未歇，歌所为
大曲，略数千言，响振山谷。累夕对榻，竟旦不眠，至元
祐初方卒，无疾也。

《容斋随笔》：王逢原以学术，邢居实以文采，有盛名于
嘉祐元丰间。然所为诗文多怨抑沉愤，哀伤涕泣，若
辛苦憔悴，不得其平者，故皆不克寿。逢原年二十八，
居实才二十，天𢌿其才而啬其寿，吁，可惜哉！
《容斋四笔》：李文正公昉罢相后，只居京师，以司空致
仕。至道元年，年七十二矣。思白乐天洛中九老之会，
适交游中有此数，曰：“太子中允张好问，年八十五；太
常少卿李运，年八十；故相吏部尚书宋琪、庐州节度
副使武允成，皆七十九；吴僧赞宁，年七十八；郢州刺
史魏丕，年七十六；左谏议大夫杨徽之，年七十五；水
部郎中朱昂与昉，皆七十一。欲继其事为宴集，会蜀
寇起而罢。其中两宰相乃著一僧”，唐世及《元丰耆英
所无也。次年李公即世，此事竟不成。耋老康宁，相与
燕嬉于升平之世，而雅怀弗遂，造物岂亦吝此耶？
〈齐东野语〉》：安定郡王子涛字仲山，在京师时，其兄子
冲喜延道流方士。有许公言者，能以药为黄金。其人
皎然玉树，有小𬬻，高不盈尺，以少药物就掌中调之，
纳火中，须臾精金也。谓仲山曰：“如何？”仲山曰：“毕竟只
是假。”许愕然，拊其背曰：“善自爱。”越数日，告子冲别，挽
留不可。将出门，邀仲山耳语，首言：“君兄且死矣，君手
有直纹，未可量，但早年亦囏困，宜顺受之，寿可至六
十九。人寿修短，视其操行。上帝所甚恶者贪，所甚靳
者寿。人能不犯其所甚恶，未有不得其所靳者。君能
不忘吾言，可至七十九。持之益谨，更可至八十九。外
此非吾所知也。”仲山问其行何之，曰：“中原将乱，吾入
蜀耳。”未数月，子冲一夕无疾而亡。逾年，金入寇，仲山
负其母以南，昼伏宵行，数阽于危，仅行脱。平生守许
之戒不渝。晚而袭爵，年八十七乃终。

《青箱杂记》：本朝大官最高年者凡三人：曰太傅张公
士逊、枢相张公昇、少保赵公概，皆寿至八十六。又二
人次之，曰陈文惠公尧佐，至八十二，杜祁公衍，至八
十一。又一人次之，曰冨文忠公弼，寿至八十馀。皆不
及焉。故文惠致政，以诗寄太傅曰：“青云岐路游将遍，
白发光阴得最多。”盖为是也。

《茅亭客话》：“庚子岁，益部军贼据城，大军在北门外斸
起洞子，近城攻击，矢石如雨。中坝街有王妪，年七十
馀，孙儿十四五岁，为贼驱之守城，妪日自送饮食。忽
一日，贼集诸妓乐于瓦屋禅院门，妪倚树坐，看一贼
直来妪前，背身箕踞，妪叱之不去，仍恶詈之，其人如
不闻，妪忿然退身。须臾城外一炮飞空而落，傍击此”
贼，头碎于地。如无此贼，则妪正中之也。城陷日，唯残
妪一身，今九十馀，既老且病，冻饿切骨，织草屦自给。
常告人云：“城闭之日，若遭炮石击杀，不见今日。”贫苦
何不幸若此耶？夫死生有命，子夏之言不能逾也。凡
人贵贱贫富，遭逢祸福，有幸与不幸。颜子少亡，子曰
“不幸。”短命之称为不幸，则知长命为幸也。鬻屦妪贫
而寿，叹为不幸，惜哉！

《竹坡诗话》：黄文若言，南徐刁氏子字麟浮，十岁赋《竹
马》诗云：“小儿骑竹作骅骝，犹走东西意未休。我已童
心无一在，十年浑付水东流。”后十岁果卒。有志其墓
者，以比李长吉，盖文章早成，古人有之，然亦人之所
忌也。

《妮古录》：“黄大痴九十而貌如童颜。米友仁八十馀神
明不衰，无疾而逝。盖画中烟云供养也。”

《元史札八儿火者传》：札八儿每战被重甲，舞槊陷阵，
驰突如飞。尝乘橐驼以战，众莫能当。有丘真人者，有
道之士也，隐居昆仑山中。太祖闻其名，命札八儿往
聘之。丘语札八儿曰：“我尝识公。”札八儿曰：“我亦尝见
真人。”他日偶坐，问札八儿曰：“公欲极一身贵显乎，欲
子孙蕃衍乎？”札八儿曰：“百岁之后，富贵何在？子孙无
恙，以承宗祀足矣。”丘曰：“闻命矣。”后果如所愿云。卒年
一百一十八。

《无锡县志》：“洪武中，周受谊者，生宋景定，历元至明，年
百有十六。帝闻而召见，赐之酒，复其家。后茹文中年
百有四，在京师，英宗召见，赐冠带，宴之顺天府。”“受谊，
弇州作昆山人。”

《驹阴穴记》：胡忠安公濙，天顺初年年八十二休致。其
弟克恭、克宁、克诚并年逾七十，苍颜白发，燕乐一堂，
遂扁曰“寿恺”，一时以为异。

《古穰杂录》：南京吏部魏文靖，家居二十馀年，布袍粝
饭，不治生业。年九十八，御史梁昉言骥耆德，请如汉
故事优礼之。上御奉天门，顾礼部曰：“尚书魏骥寿及
百龄，兼有德望，朕甚嘉悦。其敕遣行人存问，赐羊酒，
有司月给米三石赡之。”敕未临浙而公薨。

《雪涛小说》：尝闻闽中林太守春泽寿一百四岁，当九
十九年，里人拜节祝曰：“愿公百龄。”公怫然怒且笑曰“不曾要君家养我，奈何限我寿耶？”

《客座新闻》：国初昆山夏友谅仲益生七龄，《夜读书有
感》云：“更残烛短可微吟，周孔遗书海样深。三叹圣贤
无复见，只存糟粕在人心。”友谅自少，藻思横发，下笔
千言，年仅十九而没，岂“更残烛短”之谶乎？

《中洲野录》：“昆山周寿谊年一百一十三岁，生于宋，而
乡饮于洪武六年，子孙皆有百岁，家建世寿堂。六世
孙震，正德中令鄱阳，出世寿卷，士大夫多题咏之。”
皇朝盛事，大臣眉寿至九十者，魏文靖骥九十八，刘
文靖健九十四，王端毅恕九十三，尚书王公拱辰、陈
公雍俱九十二。嘉靖中，广东按臣言，“致仕尚书湛若
水”年九十，请赐存问，允之。又五年而卒。嘉靖末，喻尚
书茂坚，万历初王尚书学夔，俱九十馀，王以九十四
卒，方尚书钝以九十卒。应尚书大猷今九十四，尚无
恙，诸子俱贵显。其尚书以上至八十馀者，胡忠安濙、
韩司寇邦问、蒋恭靖瑶，俱八十九，邹宗伯干、殷司徒
从俭、李太宰裕、张太保子麟，俱八十八，马端肃文升、
林司徒瀚、韩忠定文、章文懿懋、高襄简友玑、刘清惠
麟、严分宜嵩，俱八十六。单司马安仁、杨宗伯翥、王靖
远骥、孙司马原贞、王安简宗彝、陶恭介琰、赵康敏鉴、
朱宗伯恩，俱八十五。王文端直、王忠肃翱、崔司空文
奎、贾文靖咏、朱恭襄希周、孙司徒应奎，俱八十四。黄
文简淮、胡宾客俨、刘宫保璋、薛司马远、尹文和直、毛
文简纪、罗文壮钦顺、顾宫保应祥、张恭肃润，俱八十
三。陆康僖瑜、尹恭简旻、李襄敏秉、闵庄靖珪、焦泌阳
芳、李恭襄𬭼、刘司寇缨、闻庄靖渊，俱八十二。徐宗伯
琼、侯司空瓒、洪太保钟、林司寇泮、周司寇伦，俱八十
一。俞司寇士悦、苗文康衷、何司马鉴、雍司徒泰、王司
寇鉴之、孙。司徒交，杨司徒潭，俱八十

高皇帝召耆老谒见，而昆山周寿谊居首，年一百十
六岁，赐宴及钞币。天顺中，召京师人百四岁茹大中
入见便殿，锡宴顺天府，赐冠带、袭衣，命礼部尚书姚
夔造其第贺之。成化中，韩王奏“群牧所千户朱政，曾
祖年一百六岁而终，祖全一百二岁，父镛八十二岁
见存，三代皆以千户致仕。”诏政、镛俱进阶宣武将军，
各赐羊酒、白米二石。弘治中，吾州毛弼年百岁，而孙
澄状元及第，有司为《盖人瑞状元坊》，真盛事也。
黄文简以永乐甲申主会试，以宣德癸丑少保致仕，
相去三十年。谢文正以弘治乙卯入相，至嘉靖戊子
复召，相去亦三十年。可谓旧德。

吾吴朱恭靖希周，弘治丙辰状元，盛德为天下师表。
虽寿止八十四，然及见嘉靖丙辰状元诸大绶而没，
亦吾吴盛事也。

《方洲杂录》：予使朝鲜抵辽，出连山隘口，二日按营荒
野，官校指言，北山中有居人数家，一老者自宣德末
已年八十馀，今犹强健。因与副使武士英单骑徐行，
约里许，抵委径寥绝处。所居累堑架梁，覆以树皮，男
女皆髽髻草服，老者见客殊不省，问其年几何，曰：“不
知。”问其曾至辽城否，曰：“昨日曾去。”殆若不解人事者，
盖自来生长草野，世无服役，不过垦植收敛，或食松
榛实蔬参菊苗，饮泉水，不知营度忧虑，不尝五味，清
淡安全，所以致寿。《汉胡广传》载：“穰县菊水，其地饮之
者，上寿百二十岁，七八十者犹以为夭。”观此老人信
有之。人能不以外物劳心，而又淡薄于世味，久而不
渝，自足致寿。彼偃仰呼吸，以求炼形服气者，徒自苦
耳。

《珍珠船》：元退处士年逾七十，口食无齿，咀嚼愈壮。常
曰：“今方知齿为妨物。”

《松江府志》：“徐文贞公年二十一，嘉靖癸未探花及第，
寿八十一，及见。后癸未进士。陆文定公，嘉靖辛丑会
元，寿九十七，及见。后辛丑进士。姚方伯永济，万历戊
戌登第，寿九十八，亦及见。顺治戊戌进士。”

《无锡县志》：“崇祯戊寅，严司寇一鹏年九十，诏赐存问，
设龙亭于迎潮馆。敕使以下朱衣搢笏，骑而导前。司
寇朝服郊迎，又伏候于里门。至第宣读诏旨，朱颜白
发，拜舞婆娑，通邑聚观，叹为人瑞。严为万历丁丑进
士，至是前一载丁丑，邑中第者七人，持年晚生刺谒
严，严出见，笑谓曰：‘今日承诸君不弃老耄，他年丁丑’”，
又有后来者援例诸君也。胡时忠进曰：“是时晚生辈
又率诸后生来谒先生耳。”一时大笑。人推胡辞令之
善。

马孟河。《本集》：马孟河一龙请告家居，仿古香山耆英
之义，举山林八节会。其地以上元观灯于城市，以花
朝赏花于归德园，以上已修禊于方丈山，以端午观
竞渡于盘龙堰，以七夕乞巧于独秀山，以中秋泛月
于救荒塘，以重九登高于玉女潭，以长至踏雪于大
浮山，其主则太仆史王阳际归德救荒玉女之主也。
锺少尹应宸、陈光禄奭、杨北沙一凤，介之，少参狄环
溪斯彬，城市主也，主十五夜。彭鸿胪若思主十四，彭
序班若年主十六，宪副马梅庄震章，独秀之主也。吕
别驾充介之，鸿胪史凤桥隆为大浮主，孟河自为方丈、玉华二山主。届期或专主，或联主，或再三主，因地
与时，惟其畅悦焉。又有耆社之主，以孟冬朔为乡饮
之日，访里中年七十以上共二十有四人，请各陈五
十年前所记一事，而自为之跋曰：“吾少不记五十年
事，记中所闻，诸公谕我矣。今昔殊时，吾三犯焉。居广
大而服华美，弃徒行而安车马，志古之人而不免时
俗之趋，鄙哉龙也噫！”观此可以深世道淳漓之感矣。

《书经召诰》：“今冲子嗣，则无遗寿。耇曰：其稽我古人之
德？矧曰：其有能稽谋自天？”

《吕刑》：“惟吕命，王享国百年，耄荒。”

《诗经豳风七月》章：“为此春酒，以介眉寿。”按正义：“人老
必有毫眉秀出。”按朱注：“介，助也。介眉寿者，颂祷之词
也。”《大全》：王氏曰：“养气体以助之也。”

《小雅·天保章》：“如南山之寿。”

《南山》章“乐只君子，万寿无期。”〈又〉“乐只君子”，万寿无疆。
〈又〉乐只君子，遐不眉寿。〈又〉乐只君子，遐不黄耇。〈又〉乐
只君子，保艾尔后。按《注》：黄，老人发复黄也。耇，老人面
冻梨色如浮垢也。保，安；艾，养也。

《蓼萧章》“其德不爽，寿考不忘。”〈又〉宜兄宜弟，令德寿岂。
按《注》：“《寿岂》，寿而且乐也。”

《大雅棫朴》章：“周王寿考，遐不作人。”按注文王九十七
乃终，故言寿考。

《行苇章》：“酌以大斗，以祈黄耇。黄耇台背，以引以翼。寿
考维祺，以介景福。”按注：“黄耇，老人之称。以祈黄耇，犹
曰以介眉寿”云耳。台，鲐也。人老则背有鲐文。引导翼，
辅。祺，吉也。此颂祷之词。欲其饮此酒而得老寿，又相
引导辅翼，以享寿祺，介景福也。《大全》辅氏曰：“台背则
老，又甚于黄耇也。相引导则不昧于所适，相辅翼则”
不怠于所行，相与年高而德卲也。

《鲁颂閟宫章》：“三寿作朋，如冈如陵。”按注“三寿”未详，或
曰寿与冈陵等而为三也。〈又〉“俾尔昌而炽，俾尔寿而
富；黄发台背，寿胥与试。俾尔昌而大，俾尔耆而艾，万
有千岁，眉寿无有害。”按注“寿胥与试”之义未详。王氏
曰：“寿考者，相与为公用也。”苏氏曰：“愿其寿而相与试
其才力以为用也。”按《大全》曹氏曰：“老寿者相与试用，
则不特三寿作朋而已，所用皆老成人也。”〈又〉天“锡公
纯嘏，眉寿保鲁。”〈又〉令妻《寿母》。〈又〉既多受祉，黄发儿齿。
按注：儿齿，齿落更生细者，亦寿征也。

《左传襄公八年》，子驷曰：“《周诗》有之曰：‘俟河之清，人寿
几何’？”

《庄子逍遥游》：“楚之南有冥灵者，以五百岁为春，五百
岁为秋。上古有大椿者，以八千岁为春，八千岁为秋。
而彭祖乃今以久特闻，众人匹之，不亦悲乎。”

《齐物论》“莫寿乎殇子，而彭祖为夭。”

《盗跖篇》：“人上寿百岁，中寿八十，下寿六十。”

《韩子解老篇》：“人无祸害则尽天年，尽天年则全而寿。”
《淮南子墬形训》：“暑气多夭，寒气多寿。”

《论衡正说》篇：“或说《春秋》二百四十二年者，上寿九十，
中寿八十，下寿七十。孔子据中寿三世而作三八二
十四，故二百四十年也。”

《述异记》：“仙者说，元鹿为脯食之，寿二千岁。”

《册府元龟》。寿考《洪范》五福，其一曰“寿。”诗人之述黄耇，
《易》象之纪大耋，皆其事也。盖夫民禀天地之中以生，
其扎瘥夭阏，中道而殒者，不可胜数矣。乃有鲐背𫠜
齿，皤皤华皓，而筋力靡秏，精爽不衰，以至饰巾待期，
启手无恨，此康宁终命，尽其天年者欤？传之所载，“八
十、九十曰耄，百年曰期颐。”人之享年，及于耄期，诚足
“贵矣。三代而下。悉用论次。”其有百岁以上至数百岁
者，岂特禀异气哉。

《短命》孔子曰：“苗而不秀者有矣。”夫秀而不实者有矣。
夫盖难其才殆庶几奄及短命时方丁壮不克永年
揭修短之有期而贤愚之无间世莫仰其惠人弗知
其然斯为不幸历代所伤者矣。

东坡《志林》尝有三老相遇，或问之年，一人曰：“吾年不
可记，但忆少年时与盘古有旧。”一人曰：“海水变桑田
时，吾辄下一筹，尔来吾筹已满十间屋。”一人曰：“吾所
食蟠桃，弃其核于昆仑山之下，今已与昆仑齐矣。”以
予观之，三子者与蜉蝣朝菌何以异哉？

颜回“箪食瓢饮”，其为造物者费亦省矣，然且不免于
夭折。使回更吃得两箪食、半瓢饮，当更不活得二十
九岁？然造物者辄支盗跖两日禄料，足为回七十年
粮矣，但恐回不要耳。

《过庭录》：六伯祖子正，丞相长子，有大才博学，年甫三
十二而卒，有文集百卷。鲁直为跋其后，其略云：“士之
学，期于没而不朽，君子之道，百世以俟圣人。故寿夭
之际，未尝置言；凫鹤之短长，故物不能齐也。虽然，有
连城之璧，操之甚栗，中道而毁，岂能使人无慨于心

三十试吏单，又方使者剥肤椎髓取于民，以自为功。
子正以岁饥，独舍单父民钱十九，虽没世可以不朽
矣。

《游宦纪闻》：“洪文敏公《容斋随笔》论人君寿考，自三代
而后，惟梁武帝八十三，以侯景之祸幽辱告终。至光
尧太上皇帝之福寿，真可于天人中求之。国朝大臣，
如枢相张昇、宫保赵概皆八十六，陈文惠八十三，杜
祁公八十一，冨郑公八十，文潞公独九十二，张文定
公八十五，范蜀公、曾宣靖、苏文定皆八十馀。渡江后”，
惟史越王八十三，周益公八十云。

《续明道杂志》：“世言眉毫不如耳毫，耳毫不如老饕”，此
言老人饕餮，嗜饮食，最年老之相也。此语未必然。某
见数老人皆饮食至少，其说亦有理。内侍张茂则每
食不过麤饭一盏许，浓腻之物，绝不向口，老而安宁，
年八十馀卒。茂则每劝人必曰：“且少食，无大饱。”王晳
龙图造食物必至精细，食不尽一器，食包子不过一
二枚耳。年八十卒，临老犹康强，精神不衰。王为余言：
“食取补气，不饥即已，饱生众疾，至用药物消化，尤伤
和也。”刘几秘监食物尤薄，仅饱即止，亦年八十而卒。
刘监尤喜饮酒，每饮酒，更不食物，啖少果实而已。循
州苏侍郎每见某，即劝令节食，言食少即藏气流通
而少疾。苏公贬瘴乡累年，近六十，而传闻亦康健无
疾。盖得其力也。苏公饮酒而不服药。每与客食。未饱
已舍匕箸。

《清波杂志》。“樱桃抄乳酪。正雨厌肥梅，风忺吹箨。咸瞻
格天阁。见十眉环侍，争鸣弦索。茶瓯试瀹。更良夜、沉
沉细酌。问间生、此日为谁，曾向玉皇、案前持橐。龟鹤。
从他祝寿，未比当年，阴功堪托。天应不错。教公议，细
评泊。自和戎以来，谋国多少，萧曹卫霍。奈胡儿自若，
唯守绍兴旧约。”闽士朱耆寿字国箕，为秦伯和侍郎
寿。“朱《久游上庠》，博洽能文，一时诸公皆知之。以累举
得官，监临安赤山酒。年八十馀而终。”

《容斋四笔》、陈正敏《遁斋闲览》：梁灏八十二岁，雍熙二
年状元及第。其谢启云：“‘白首穷经，少伏生之八岁；青
云得路，多太公之二年’。后终秘书监，卒年九十馀。此
语既著，士大夫亦以为口实。”予以国史考之，梁公字
太素，雍熙二年廷试甲科，景德元年以翰林学士知
开封府，暴疾卒，年四十二。子固亦进士甲科，至直史
“馆，卒年三十三。史臣谓梁方当委遇，中途夭谢。”又云：
“‘梁之秀颖，中道而摧’。明白如此，遁斋之妄，不待攻也。”
《齐东野语》：先世旧藏《吴兴张氏十咏图》一卷，乃张子
野图，其父维平生诗有十首也。其一太守马太卿《会
六老于南园》云：“贤侯美化行南国，华发欣欣奉宴娱。
政绩已闻同水薤，恩辉遂喜及桑榆。休言身外荣名
好，但恐人间此会无。他日定知传好事，丹青宁羡洛
中图。”其二《庭鹤》云：“戢翼盘桓傍小庭，不无清夜梦烟
汀。静翘月色一团素，闲啄苔钱数点青。终日稻粱聊
自足，满前鸡鹜漫相形。已随秋意归诗笔，更与幽栖
上画屏。”其三《玉蝴蝶花》云：“雪朵中间蓓蕾齐，骤闻尤
觉绣工迟。品高多说琼花似，曲妙谁将玉笛吹。散舞
不休零晚树，团飞无定撼风枝。漆园如有须为梦，若
在蓝田种更宜。”其四，《孤帆》云：“江心云破处，遥见去帆
孤。浪阔疑升汉，风高若汎湖。依微过远屿，髣髴落荒
芜。莫问乘舟客，利名同一途。”其五，《宿清江小舍》，破损，
仅存一句云：“菰叶青青绿荇齐。”其六，《归燕》云：“社燕秋
归何处乡，群雏齐老稻青黄。犹能时暂栖庭树，渐觉
稀疏度苑墙。已任风庭下帘幕，却随烟艇过潇湘。前
春认得安巢所，应免差池拣杏梁。”其七，《闻砧》云：“遥野
空林砧杵声，浅沙栖雁自相鸣。西风送响暝色静，久
客感秋悉思生。何处征人移塞帐，即时新月落江城。
不知今夜捣衣曲，欲写秋闺多少情。”其八《宿后陈庄》
云：“腊冻初开苕水清，烟村远郭漫吟行。滩头斜日凫
鹥队，枕上西风鼓角声。一棹寒灯随夜钓，满犁膏雨
趁春耕。谁言五福仍须富，九十馀年乐太平。”其九，《送
丁逊秀才赴举》云：“鹏去天池凤翼随，风云高处约先
飞。青袍赐宴出关近，带取琼林春色归。”其十，《贫女》云：
“蒿簪掠鬓布裁衣，水鉴虽明亦懒窥。数亩秋禾满家
食，一机官帛几梭丝。物为贵宝天应与，花有秋香春
不知。多少年来豪族女，总教时样画蛾眉。”孙觉莘老
序之云：“富贵而寿考者，人情之所其慕；贫贱而夭短
者，人情之所甚哀。然有得于此者，必遗于彼。故宁处
康强之贫，寿考之贱。不愿多藏而病，忧显荣而夭短
也。”《赠尚书》刑部侍郎张公，讳维，吴兴人。少年学《书》，贫
不能卒业，去而躬耕以为养，善教其子，至于有成。平
居好诗，以吟咏自娱。浮游闾里，上下于谿“湖山谷之
间，遇物发兴，率然成章，不事雕琢之巧、采绘之华，而
雅意自得。徜徉闲肆，往往与同时处士能诗者为辈。
盖非无忧于中，无求于世，其言不能若是也。”公不出
仕，而以子封至正四品，亦可谓贵；不治职而受禄养
以终其身，亦可谓富；行年九十有一，可谓寿考。夫享人情之所甚慕，而违其所哀，无忧无求，而见之吟咏，
则其自得而无怨怼之辞，萧然而有沉澹之思，其宜
然哉！公卒十八年，公子尚书都官郎中先亦致仕家
居，取公平生所自爱诗十首，写之缣素，号《十咏图》，传
示子孙，而以序见属。余既爱侍郎之寿、都官之孝，为
之序而不辞。都官字子野，盖其年八十有二云。此事
不详于郡志，而张维之名亦不显，故人少知者。会直
斋、陈振孙二卿方修《吴兴志》，讨摭旧事，见之大喜，遂
传其图，且详考颠末，为之跋云：“庆历六年，吴兴郡守
宴六老于南园”，酒酣赋诗。安定胡先生瑗教授湖学，
为序其事。“六人者，工部侍郎郎简，年七十九；司封员
外郎范说，年八十六；卫尉寺丞张维，年九十一，俱致
仕；刘维庆，年九十二；周守中，年九十五；吴琰，年七十
二。皆有子弟，列爵于朝。”刘殿中丞述之仲父，周大理
丞颂之父，吴大理丞知几之父也。诗及序刻石园中。
园废，石亦不存，其事见《图经》及《安定言行录》。余尝考
之，郎简，杭人也，或尝寓于湖。范说，治平三年进士，同
学究出身；周颂，天圣八年进士。刘、吴盛族述与知几，
皆有名迹可见，独张维无所考。近周明叔史君得古
画三幅，号《十咏图》者，乃维所作诗也。首篇即《南园宴
集》所赋，孙觉莘老序之，其略云云，于是始知维为子
野之父也。时熙宁五年，岁在壬子，逆数而上八十二
年。子野之生当在淳化辛卯，其父享年九十有一，正
当为守会六老之年，实庆历丙戌。逆数而上九十一
年，则周世宗显德丙辰也。后四年宋兴，自是日趋太
平极盛之世。及于熙宁、元丰，再更甲子矣。子野于其
间擢儒科，登膴仕，为“时闻人。赠其父官四品，仍父子
皆耄期。流风雅韵，使人遐想慨慕不能已，可谓吾乡
衣冠之盛事矣。”世固知有子野，而不知其有父也。自
庆历丙戌后十八年，子野为《十咏图》，当治平甲辰。又
后八年，孙莘老为太守，为之作序，当熙宁壬子。又后
一百七十七年，当淳祐己酉。其图为好古博雅君子
所得。会余方缉《吴兴人物志》，见之如获珙璧，因细考
而详录之，庶几不朽于世。其诗亦清丽闲雅，如“滩头
斜日凫鹥队，枕上西风鼓角声”，又“花有秋香春不知”，
皆佳句也。子野之墓在卞山多宝寺，今其后影响不
存矣。此图之获，岂不幸哉！本朝有两张先，皆字子野。
其一博州人，天圣三年进士，欧阳公为作墓志，其一
天圣八年进士，则吾州人也。二人名姓字偶皆同，而
又适同时，不可不知也。且赋诗云：“平生闻说张三影，
十咏谁知有乃翁。逢世昇平百年久，与龄耆艾一家
同。名贤叙述文章好，胜事流传绘素工。遐想盛时生
恨晚，恍如身在画图中。”南园故址在今南门内，牟存
叟端平所居是也。其物尚为张氏物，先君为经营得
之。存叟大喜，亦尝赋五绝句，其一云：“买家喜傍水晶
宫，正是南园故址中。我欲筑堂名六老，追还庆历太
平风。”盖纪实也。余家又偶藏子野诗一帙，名《安六集》，
旧京本也。乡守杨嗣翁见之，因取刻之郡斋。适二事
皆出余家，似与子野父子有缘耳。

《省心录》：“寿夭在天，安危在人。知天理者，夭或可寿，忽
人事者，虽安必危。”

《比事摘录》：至元丙子，淮南阃帅夏贵归附元，授中书
左丞，至己卯岁死。有人赠以诗云：“自古谁无死，惜公
迟四年。问公今日死，何似四年前。”又有人吊其墓云：
“享年八十三，而不七十九。呜呼夏相公，万代名不朽。”
昔宋褚渊身事二姓，弟炤叹曰：“使渊作中书而死也，
当是一名士。今德不昌，令有期颐之寿，哀哉！”

《芥隐笔记》：李太白诗云：“拜龙颜，献圣寿，北斗戾，南山
摧。天子九九八十一万岁，岁岁长倾万寿杯。”余尝为
圣节诗，用八十一万岁事，或问有所据否，因举此，且
云：“《道藏》《云笈七签》二帙《混元圣纪》云：‘混元一始，万劫
至千百成，百成亦八十一万年而有太初。太初之时，
老君从虚空而下，为太初之师。又自太上生后，复八’”
十一万亿，八十一万岁乃生一炁。
狂夫之言，或曰：仁者寿而颜子夭，何与？答曰：颜子太
老成，当三十之年，正当发散，而件件务在收敛。春行
冬令，所以早凋。

《野客丛谈》：仆髫龀时，侍叔父，问路旁三叟之说，谓出
于近时小说。因阅《类要》，见应璩一诗，正有是语，曰：“昔
有行道人，陌上见三叟，年各百馀岁，相与鉏禾莠。住
车问三叟，何以得此寿？上叟前致词，室内姬粗丑。中
叟前致词，量腹节所受，下叟前致词，暮卧不覆首。要
哉三叟言，所以能长久。”乃知此古语尔。

《太平清话》，“召公奭，寿一百九十馀乃卒”，见《风俗通》。“太
公望寿一百六十乃卒”，见《紫微斗数》。

《偃曝谈馀》：欧阳《集古录》云：“汉故《北海桐景君碑铭》有
云：‘不永麋寿’。余家集录三代古器铭有眉寿者，皆为
麋寿，盖古字简少通用，至汉犹然也。”余按麋群多至
千百。京房《易传》云：“废正作淫者，大不明，国多麋。”又曰：
“震遂泥，厥咎国多麋。”《博物志》云：“麋千千为群。”麋寿者，
言多寿如千秋云也。非通用眉字也